Video: Kaapse akteur uit motor geslinger, sterf | Maroela Media
'n Kaapse akteur is dood nadat hy tydens 'n gru-ongeluk op die N2 naby Langa uit die motor geslinger is.
Die ongeluk wat Vrydag plaasgevind het, is met 'n paneelbordkamera verfilm en is Sondag op YouTube gelaai. Die video wys hoe 'n silwer BMW skielik van die linkerbaan na regs beweeg, 'n ander motor se neus tref en teen 'n betonversperring bots. Daar kan ook gesien word hoe 'n persoon uit die motor in die lug geslinger word en dan die teerpad tref.
Thabang Sidloyi. Foto: Facebook
Die Wes-Kaapse polisie het die man wat uit die motor geslinger is, geïdentifiseer as die akteur en musikant Thabang Sidloyi (27), wat bekend was vir sy rol in die rolprent The Good Man. Die BMW het aan Sidloyi behoort, maar hy was glo 'n passasier en het een van sy vriende bestuur toe die ongeluk plaasgevind het. Lt.kol. André Traut, woordvoerder van die polisie, het gesê nog 'n persoon is in die hospitaal behandel maar is reeds ontslaan. Traut het bevestig dat 'n saak van strafbare manslag ondersoek word.
Jumbo Artist Management, die agentskap wat Sidloyi se loopbaan bestuur het, het op Facebook gesê: "Ons het een van ons talentvolle en aantreklike jong mans verloor. Jou werk sal vir altyd bly."
WAARSKUWING: Die video is grafies van aard en kan sensitiewe kykers ontstel.
Julle se hy is oorlede en Beeld se hy het dit oorleef. http://www.netwerk24.com/nuus/2014-12-02-man-oorleef-grusame-ongeluk-op-n2
Ek wonder hoe word mens uit 'n motor geslinger?
Ek sal vir Thabang Altyd onthou vir sy laaste rol voor die kamera. Hy het my weer nuwe rede gegee om my sitplekgordel te dra…
Dit is 'n grusame ongeluk en so onnodig. Die lewe is so vlietend, een oomblik is jy nog lewendig en die volgende oomblik weg.